

 **REPUBLIKA HRVATSKA**

 **ISTARSKA ŽUPANIJA**

 **GRAD VODNJAN-DIGNANO**

 **GRADSKO VIJEĆE**

 **REPUBBLICA DI CROAZIA**

 **REGIONE ISTRIANA**

 **CITTÀ DI VODNJAN-DIGNANO**

 **CONSIGLIO CITTADINO**

KLASA: 024-02/25-01/6

URBROJ: 2163-10-02-25-10

Vodnjan-Dignano, 01. srpnja 2025. godine

**S K R A Ć E N I Z A P I S N I K**

**sa 2. redovne sjednice Gradskog vijeća Grada Vodnjana-Dignano, održane**

**dana 01. srpnja 2025. godine, s početkom u 18:00 sati**

**u Vodnjanu-Dignano, Trgovačka 2**

### **UKUPAN BROJ VIJEĆNIKA: 13**

#### UKUPAN BROJ NAZOČNIH VIJEĆNIKA: 11

**NAZOČNI VIJEĆNICI**: Cristian Biasiol, Tea Cvek, Melania Duras Detoffi, Enea Codacci, Nikola Škoko, Mikela Buršić Lisjak, Roger Juršić, Klaudio Vitasović, Alen Saračević, Daniele Manzin i Goran Kovačić;

**ODSUTNI VIJEĆNICI:** Laura Dodić i Andrea Baressi

**OSTALI PRISUTNI:** Igor Orlić – gradonačelnik, Manuela Geissa – zamjenica gradonačelnika, Gordana Kliman Delton – ovlaštena službenica za obavljanje poslova pročelnice JUO, Svjetlana Štokovac – voditeljica odsjeka za proračun i financije, Kristina Buršić – voditeljica odsjeka za gospodarstvo i zaštitu okoliša, Iva Bilić Zuban – voditeljica Odsjeka za društvene djelatnosti i opće poslove, Daniela Cetina – direktorica Contrade d.o.o., Ivana Cetina – direktorica Casteliera d.o.o., Jelena Kancijanić – ravnateljica POU – UPA „Vodnjan-Dignano“, Ingrid Mirković – ravnateljica DV-SI „Petar Pan“ Vodnjan-Dignano, Kristijan Opačak- predsjednik Savjeta mladih, Ivica Rojnić – zapovjednik JVP Pula;

**PREDSJEDAVA:** Cristian Biasiol

**OVJEROVITELJI ZAPISNIKA:** Roger Juršić i Klaudio Vitasović

**ZAPISNIČAR:** Vlatka Čadro Milošević

### Sjednica vijeća je tonski snimana i prenesena uživo (live stream) preko facebook stranice Grada Vodnjan-Dignano;

Sjednicu je sazvao potpredsjednik Edin Bešić sa sljedećim prijedlogom

**DNEVNOG REDA:**

1. Vijećnička pitanja
2. Donošenje Zaključka o usvajanju Izvještaja o poslovanju javnih ustanova za 2024. godinu

2.1. Javna vatrogasna postrojba Pula za 2024. i na Izvješće o radu Vatrogasnog vijeća Javne vatrogasne postrojbe Pula za razdoblje od 01.01.-31.12.2024. godine

2.2. Dječji vrtići - Scuole dell'infanzia Petar Pan Vodnjan-Dignano

2.3. Pučko otvoreno učilište - Università popolare aperta “Vodnjan-Dignano”

1. Donošenje Zaključka o usvajanju Izvješća o poslovanju trgovačkih društva za 2024. godinu

3.1. Contrada d.o.o.

3.2. Castelier d.o.o.

1. Donošenje Zaključka o prihvaćanju izvješće o radu Savjeta mladih Grada Vodnjan – Dignano za 2024. godinu
2. Donošenje Odluke o ustrojstvu i djelokrugu upravnih tijela Grada Vodnjan-Dignano
3. Donošenje Odluke o raspoređivanju sredstava za redovito financiranje političkih stranaka i članova izabranih s liste grupe birača zastupljenih u Gradskom vijeću Grada Vodnjan-Dignano za 2025. godinu

 **Predsjednik Cristian Biasiol** pozdravio jesve nazočne vijećnike i otvorio 2. redovnu sjednicu Gradskog vijeća koju je sazvao temeljem članka 60. i 61. Poslovnika Gradskog vijeća Grada Vodnjan-Dignano.

Prije početka rada predsjednik je upoznao prisutne vijećnike o zaprimljenom odgovoru Ministarstva pravosuđa, uprave i digitalne transformacije na postavljeni upit vijećnika Klaudia Vitasovića u svezi nespojive dužnosti člana Gradskog vijeća i člana vijeća mjesnog odbora Grada. U odgovoru Ministarstva navodi se ista uputa koja je dana vijećniku Vitasoviću i na konstituirajućoj sjednici od strane predsjedavajućeg, a to je da nema nespojive dužnosti u istovremenom obavljanju dužnosti člana predstavničkog tijela i člana vijeća mjesnog odbora te da zakonska odredba navedena u članku 90. Zakona o lokalnim izborima se isključivo odnosi na izvršnu funkciju. Svi vijećnici koji žele da im se dostavi odgovor Ministarstva mogu to zatražiti i dobiti, rekao je Cristian Biasiol.

**Predsjednik** je potom poimenično prozvao vijećnike i utvrdio da je na sjednici nazočno 11 vijećnika te da Gradsko vijeće može punopravno raspravljati i odlučivati. Na sjednici nisu nazočni vijećnici Andrea Baressi i Laura Dodić koji su svoj izostanak opravdali.

 **Vijećnik Klaudio Vitasović** izvijestio je predsjednika Gradskog vijeća o osnivanu Kluba vijećnika nezavisnih vijećnika kandidacijske liste grupe birača nositelja Klaudia Vitasovića, kojeg su osnovali temeljem članka 9. Poslovnika Gradskog vijeća vijećnici Klaudio Vitasović, Laura Dodić i Alen Saračević. Klub vijećnika predstavlja i zastupa Klaudio Vitasović.

 **Predsjednik Cristian Biasiol** je otvorio raspravu vezanu za usvajanje zapisnika s 1. konstituirajuće sjednice Gradskog vijeća te napomenuo da se sukladnu članku 75, stavka 5. Poslovnika Gradskog vijeća Grada Vodnjana, kod usvajanja zapisnika i utvrđivanja dnevnog reda glasuje se „za“ ili „protiv“, odnosno nema mogućnosti glasanja „suzdržano“.

 **Vijećnik Klaudio Vitasović** uvodno je rekao da nema primjedbu na sam zapisnik, već želi istaknuti grešku koja se učinila na konstituirajućoj sjednici, a koja se odnosi na točku izbora dva potpredsjednika Vijeća. Rekao je da je novoizabrani predsjednik Gradskog vijeća, g. Cristian Biasiol, tvrdio kako se jedan potpredsjednik bira iz redova parlamentarne većine, a drugi iz redova talijanske nacionalne manjine. Tada je osobno reagirao rekavši kako mu se čini da to nije točno, jer ukoliko je predsjednik gradskog vijeća već iz redova talijanske nacionalne manjine, nije nužno da i jedan od potpredsjednika bude iz reda iste manjine. Na to mi je g. Biasiol odgovorio da biranje potpredsjednika nema veze s biranjem predsjednika. Tada nije dalje inzistirao, jer nije imao Poslovnik pri ruci, a ishod glasanja ionako ne bi bio promijenjen. Ipak, nakon sjednice pogledao je Poslovnik Gradskog vijeća, te članak 11. jasno kaže: “Predsjednik ili jedan od potpredsjednika Gradskog vijeća bira se iz reda pripadnika talijanske nacionalne manjine.” To znači da je ipak bio u pravu. Stoga je zamolio predsjednika da ubuduće, prije nego što nešto izjavi, provjeri je li to u skladu s Poslovnikom, Statutom ili drugim važećim aktima ovog Vijeća, jer je funkcija predsjednika Gradskog vijeća ozbiljna funkcija. Također, napomenuo je da članak 12. propisuje da se za potpredsjednike glasa pojedinačno, a ne zajednički kako je predsjednik Vijeća dao na glasanje.

Primjedbi više nije bilo te je predsjednik zatvorio raspravu i stavio zapisnik s 1. konstituirajuće sjednice na usvajanje. Po završetku glasovanja objavio je da je isti s 11 glasova „ZA“ i bez glasa „PROTIV“ usvojen.

 **Predsjednik Cristian Biasiol** potom je rekao da je poziv i prijedlog dnevnog reda s radnim materijalima za 2. redovnu sjednicu dostavljen svim vijećnicima dana 26. lipnja 2025. godine s ukupno 6 točaka dnevnog reda. Dao je na glasanje predloženi dnevni red od 6 točaka dnevnog reda. Po završetku glasovanja, predsjednik je konstatirao da je dnevni red 2. redovne sjednice Gradskog vijeća Grada Vodnjan-Dignano s 11 glasova „ZA“ (jednoglasno) usvojen.

**Predsjedavajući** je prije prelaska na 1. točku dnevnog reda izvijestio vijećnike da su prijedloge akata za ovu sjednicu razmatrali i dostavili svoja izviješća nadležna radna tijela i to: Odbor za gospodarski program koji je s 3 glasa „ZA“ potvrdio materijale, Odbor za društveni program, s 2 glasa „ZA“ potvrdio je materijale, Odbor za plan, financije i upravljanje imovinom s 2 glasa „ZA“ potvrdio je materijale i Komisija za statut, poslovnik i normativnu djelatnost koja se sastala prije početka ove sjednice i razmotrila radne materijale po svim predloženim točkama večerašnjeg dnevnog reda i s 3 glasa „ZA“ dali pozitivno mišljenje na iste.

**Ad. 1. Vijećnička pitanja**

 **Vijećnik Daniele Manzin** postavio je dva pitanja te je **prvim pitanjem** zatražio informacije o statusu aglomeracije Pula Sjever. Upitao je gradonačelnika da li je izabran novi izvođač za radove u Peroju, te kada će krenuti radovi u glavnim trgovačkim arterijama Vodnjana, Galižane i Peroja. S obzirom da su radovi već krenuli na sporednim lokacijama, naglasio je da bi početak radova u glavnim ulicama moglo predstavljati problem mještanima. **Drugim pitanjem** vijećnik Manzin upitao je gradonačelnika je li se odustalo od obnove vrtića u Galižani, kako se to, rekao je, moglo pročitati u medijima.

**Gradonačelnik** je vijećniku Manzinu odgovorio najprije na **drugo pitanje** rekavši da nije odustao od projekta vrtića u Galižani. Prilikom preuzimanja dužnosti gradonačelnika, malo je razmotrio projekte aglomeracije i dječjeg vrtića koja su ga dočekala za stolom u istom tjednu, istaknuvši da projekt vrtića vrijedan 3,7 milijuna eura, zahtijeva revidiranje i osiguranje dodatnih izvora financiranja. Banka je odobrila kredit u visini od 2 milijuna eura, no još uvijek nije zaprimljena suglasnost Ministarstva. Pojasnio je i da Grad ima na raspolaganju 324.905 eura iz Ministarstva znanosti i obrazovanja, ali projekt dječjeg vrtića se mora prilagoditi mogućnostima. U kontaktu je s glavnim izvođačem s kojim će obaviti razgovor vezano uz financijsku konstrukciju. Ponovio je da ne odustaje od projekta vrtića. Svakako se ide u rekonstrukciju i proširenje istog. Građevinska dokumentacija je dovršena, upitna je jedino financiranje projekta. Dovršeni su radovi adaptacije u mjesnom odboru Galižana čiji će prostor biti namijenjen za prihvat jedne jasličke grupe i nastavljaju se radovi na uređenju prostora OŠ Galižana u koji će biti smještena djeca vrtićke dobi. Vezano za postavljeno **prvo pitanje,** gradonačelnik je vijećniku Manzinu odgovorio rekavši da projektom aglomeracije na Vodnjanštinu otpada 47 posto. Grad Vodnjan nije nadležan za izvođenje radova već Vodovod, koji određuje dinamiku. Grad Pula i općina Fažana stopirali su radove tijekom turističke sezone. Projekt aglomeracije ne smije stati radi zadanih rokova te se nakon vođenih razgovora s direktorom Vodovoda odlučilo da se tijekom srpnja mjeseca radovi izvode u dijelu Galižane i Vodnjana, oko reciklažnog dvorišta. Za Galižanu još nije odlučeno u kojem dijelu će se vršiti radovi. Neće se dirati starogradska jezgra Vodnjana niti Peroja, jer bi opći kolaps bio da se u vrijeme turističke sezone krene kopati jedini prilaz moru, istaknuo je gradonačelnik. U svezi izvođenje radova na kanalizacijskom ispustu, gradonačelnik je rekao da se radi o projektu starom deset godina, izrađenom prema tadašnjim potrebama, koji je nadmašio današnje potrebe. Projekt predviđa izvođenje kanalizacijskog spusta od 2,2 kilometra, a zbog stečaja slovenske tvrtke koja je na natječaju odabrana kao najpovoljnija, rokovi će se produljiti. Radovi na kanalizacijskom spustu trebali bi započeti nakon turističke sezone. Ponovno će se raspisati javni natječaj što će produljiti rokove izvođenja radova, no siguran je da će se projekt realizirati.

**Vijećnik Klaudio Vitasović** postavio je dva pitanja gradonačelniku. Najprije se osvrnuo na troškove izborne promidžbe koje je gradonačelnik prikazao u financijskom izvješću gdje je naveo ukupno 7.223,41 eura troškova, od čega 5.748,55 eura za kampanju gradonačelnika i 1.474,86 eura za listu. Usporedbe radi, rekao je da je njegova NL prijavila 4.510,39 eura troškova za gradonačelnika i 4.361,69 eura za vijeće što ukupno iznosi 8.872,08 eura troškova, a to je 1.648,67 eura više od gradonačelnika, odnosno gotovo 20% više. Mišljenja je da svatko tko je pratio gradonačelnikovu i njihovu kampanju je mogao vidjeti da je gradonačelnik imao intenzivniju, agresivniju, vidljiviju i puno skuplju promidžbu. To jasno pokazuje da njegovi prikazani troškovi nisu realni. Posebno su problematične dvije stavke i to: troškovi reprezentacije u kojima je prikazao svega 350 eura troškova reprezentacije. Međutim, iz gradonačelnikovih objava na društvenim mrežama vidi se da je višekratno organizirao druženja s građanima uz hranu i piće, s velikim odazivom građana, npr. dana 14.5.2025. u pršutarni Buršić kod potpredsjednice Gradskog vijeća održano je okupljanje, opet u istoj pršutarni, gdje je nastupio i Šajeta, zatim na Martulini, u Galižani, Gajani, na trgu u Vodnjanu itd. Citirao je samo jednu objavu gradonačelnika na FB-u od 29. ožujka 2025.: “Presretan sam što smo se sinoć okupili u tako velikom broju. Vidjeti par stotina ljudi okupljenih povodom moje kandidature za gradonačelnika Grada Vodnjan-Dignano, najveći mi je vjetar u leđa i motivacija…” itd. a u izvješću stoji samo 350 eura troška. To je, blago rečeno, nevjerojatno, rekao je vijećnik Vitasović. Nadalje, vijećnik je naveo troškove korištenja javnih prostora i površina u gradskom vlasništvu: 7.4. o.g. prostorije Mjesnog odbora u Peroju i vjenčanu salu u zgradi gradske uprave, 27.4. javnu površinu na Martulini, 10.5. nogometno igralište u Galižani, 16.5. Narodni trg u Vodnjanu…, a sve to u financijskom izvješću gradonačelnik prikazuje kao da je koristio besplatno (0 eura za tu namjenu). Vijećnik Klaudio Vitasović **prvim je pitanjem** upitao: „Zanima me jeste li stvarno sve to koristili bez ikakve naknade ili ste te troškove jednostavno, možda “greškom” izostavili iz izvješća? Podsjećam da je, prema priopćenju Državnog izbornog povjerenstva, jedinicama lokalne samouprave bila zakonska obveza te troškove obračunati i naplatiti. Molim vas da se očitujete.“ **Drugo pitanje** vijećnika Vitasovića odnosilo se na stanje koje je Igor Orlić zatekao u Gradu Vodnjanu preuzimanjem dužnosti gradonačelnika. Prošlo je više od mjesec dana od njegova stupanja na dužnost, pa je za pretpostaviti da je imao dovoljno vremena za detaljan uvid u financijsko i organizacijsko stanje. Smatra da bi bilo uobičajeno i korektno prema građanima da je do sada održao konferenciju za medije ili barem putem službene objave informirao javnost o zatečenom stanju. Budući da to nije učinio, mišljenja je da vijećnici, ali i svi građani, imaju pravo znati stvarno stanje u Gradu i koji su najveći problemi s kojima se Grad suočava. Bilo bi lijepo znati koliko ima neriješenih upravnih i neupravnih predmeta, kolika su potraživanja, kolika su dugovanja prema dobavljačima, kolika su kreditna zaduženja i još puno toga. Od više ljudi je čuo da je gradonačelnik u neformalnim razgovorima izjavio kako je na računu Grada zatečeno svega oko 6.000 eura te da postoje ozbiljni problemi s likvidnošću. Također je čuo da Gradu prijete veliki sudski sporovi, s mogućim visokim odštetama prema dobavljačima i bivšim djelatnicima, a neke od tih odluka navodno su već i pravomoćne. Zamolio je da gradonačelnik odgovori jesu li te informacije istinite? Koji su ključni problemi koje je utvrdio i ima li plan kako stabilizirati financijsko stanje Grada i kako će ga provesti? Na kraju, zaželio je gradonačelniku uspješan rad u interesu svih građana Grada Vodnjana (pitanja vijećnika Vitasovića - prilog br.1 zapisnika)

**Gradonačelnik** je vijećniku Vitasoviću odgovorio na **prvo pitanje** rekavši da ga čudi da baš on koji je bio učesnik iste kampanje i nekorektno se ponašao, govori o nekorektnosti kampanje te ga je upitao da li je upoznat s činjenicom kada službeno započinje predizboran kampanja. Upit je postavio iz razloga što su druženja koje je naveo vijećnik Vitasović održana prije početka predizbornae kampanje, dok je zauzimanje javne površine u svrhu predizborne kampanje platio osobno s vlastitog računa. Na **drugo pitanje** vijećnika Vitasovića gradonačelnik je odgovorio da stanje nije financijski bajno, da se sada proračun nešto bolje puni zahvaljujući komunalnoj naknadi. Dugovanja nema što je dobro. Imamo jedan ili dva otvorena spora s bivšim djelatnicima gradske uprave. Večeras na dnevnom redu raspravljati će se i odlučivati o reorganizaciji gradske uprave o čemu je govorio u svojoj predizbornoj kampanji. Mišljenja je da grad Vodnjan koji teritorijalno zauzima veliku površinu ne može dobro funkcionirati s ustrojenim Jedinstvenim upravnim odjelom. Nakon ustrojavanja upravnih odjela naglasio je da će uprava biti otvorenija i na raspolaganju građana te donijeti jasnije i transparentnije poslovanje.

**Vijećnik Klaudio Vitasović** replicirao je gradonačelniku te ga zamolio da ubuduće kada govori o njemu iznosi jasne činjenice, a da ne koristi neprovjerene informacije tipa „rekla-kazala“ . Nadalje, naveo je da se troškovi moraju prikazati i prije otvorenja regularne predizborne kampanje.

**Vijećnik Enea Codacci** osvrnuo se na predizbornu kampanju te rekao da je njihova lista predlagala ulaganje u sportsku infrastrukturu. Prošlo je tek mjesec dana od izbora, ali mišljenja je da se nema vremena čekati, građanima su obećali. Upozorio je da je Vodnjan još uvijek jedini grad koji koristi dvoranu iz 1980-ih godina, iako mladi ostvaruju izvrsne sportske rezultate. Jasno mu je da je škola u Vodnjanu u ingerenciji županije, ali djeca su naša. Uvjeren je da kroz model financiranja koji uključuje ministarstvo obrazovanja, županiju i grad Vodnjan postoji realna mogućnost za izgradnju sportske dvorane i da to treba biti prioritet svih vijećnika, bez obzira na političke boje. To je iskorak koji naši sportaši zaslužuju, rekao je vijećnik Codacci te upitao gradonačelnika da li se što poduzelo po pitanju izgradnje školske sportske dvorane u blizini ili u sklopu škole.

 **Gradonačelnik** odgovorio je vijećniku rekavši da Vodnjan zaslužuje novu školsku sportsku dvoranu i da su za izgradnju već pokrenuti razgovori s Ministarstvom obrazovanja i Istarskom županijom. Dane su nam upute što je potrebno pripremiti od dokumentacije za gradnju sportske dvorane u sklopu škole i najavljeno je učešće u financiranju od 50% od strane ministarstva, dok bi županija i grad učestvovali u financiranju s 25% iznosa. U polovici njegova mandata dvorana bi trebala biti gotova. Riječ je o multimilijunskom projektu i nada se da neće biti previše prepreka.

Pitanja više nije bilo te je predsjedavajući zatvorio raspravu.

**2. Donošenje Zaključka o usvajanju Izvještaja o poslovanju javnih ustanova za 2024. godinu:**

**2.1. Javna vatrogasna postrojba Pula za 2024. i na Izvješće o radu Vatrogasnog vijeća Javne vatrogasne postrojbe Pula za razdoblje od 01.01.-31.12.2024. godine**

Predsjedavajući je pozvao Ivicu Rojnića, zapovjednik JVP Pula da podnese obrazloženje po prijedlogu akta.

 Ivica Rojnić podnio je uvodno obrazloženje.

Predsjednik je otvorio raspravu.

U raspravi je sudjelovao vijećnik Enea Codacci koji se u ime svih vijećnika i građana zahvalio zapovjedniku Rojniću na uloženom trudu u obavljanju svojih poslova i pohvalio rad JVP Pula te predložio dodatno poticanje mladih kroz Dobrovoljno vatrogasno društvo s obzirom na izneseni problem nedostatka kadrova. Čestitkama se pridružio i predsjednik Cristian Biasiol.

Pitanja više nije bilo te je predsjednik zatvorio raspravu i pozvao vijećnike da glasuju po prijedlogu akta.

**ZAKLJUČAK:**

Glasalo se o usvajanju Zaključka o davanju suglasnosti na Izvješće o radu Javne vatrogasne postrojbe Pula za 2024. godinu i na Izvješće o radu Vatrogasnog vijeća Javne vatrogasne postrojbe Pula za razdoblje od 01.01.- 31.12. 2024. godine, te je isto s 11 glasova „ZA“ (jednoglasno) usvojeno.

**2.2. Dječji vrtići - Scuole dell'infanzia Petar Pan Vodnjan-Dignano**

Predsjedavajući je pozvao Ingrid Mirković, ravnateljicu Dječjih vrtića - Scuole dell'infanzia Petar Pan Vodnjan-Dignano da podnese obrazloženje po prijedlogu akta.

Ingrid Mirković podnijela je uvodno obrazloženje godišnjeg izvješća o financijskom planu za 2024. godinu DV-SI „Petar Pan“ Vodnjan-Dignano te rekla da ukupno ostvareni prihodi iznose 1.455.631,39 euro. U odnosu na financijski plan indeks izvršenja je 93,29. Ukupno ostvareni rashodi iznose 1.449.276,05 eura. U odnosu na financijski plan indeks ostavrenja je 92,45.

 Nakon iznesenog obrazloženja predsjednik je otvorio raspravu. Pitanja nije bilo te je predsjednik zatvorio raspravu i pozvao vijećnike da glasuju po prijedlogu akta.

**ZAKLJUČAK:**

Glasalo se o usvajanju Zaključka o o usvajanju Izvještaja o poslovanju Dječjih vrtića “Petar Pan” Vodnjan - Scuole dell'infanzia „Petar Pan“ Dignano za 2024. godinu, te je isto s 11 glasova „ZA“ (jednoglasno) usvojeno.

**2.3. Pučko otvoreno učilište - Università popolare aperta “Vodnjan-Dignano”**

Predsjedavajući je pozvao Jelenu Kancijanić, ravnateljicu Pučko otvorenog učilište - Università popolare aperta “Vodnjan-Dignano” da podnese obrazloženje po prijedlogu akta.

Ravnateljica je najprije podnijela obrazloženje financijskog izvješća učilišta za 2024. godinu te rekal da su ukupni prihodi ostvareni u iznosu od 156.782,00 eura, a rashodi u iznosu od 142.363,00 eura. Višak prihoda za 2024. iznosi 14.419,00 eura, dok je preneseni višak iz prethodnih godina 17.329,00 eura.

Predsjednik je otvorio raspravu vezano uz podneseno financijsko izvješće POU-UPA Vodnjan-Dignnao. U raspravi je sudjelovao vijećnik Klaudio Vitasović i ravnateljica Jelena Kancijanić. (Osvrt vijećnika Vitasovića na rad učilišta – prilog 2. zapisnika)

Ravnateljica Jelena Kancijanić potom je podnijela izvješće o radu učilišta za 2024. godinu koji svim vijećnicima dostavljen u pisanom obiku.

Predsjednik je otvorio raspravu vezano uz izvješću o radu učilišta za 2024. godinu. U raspravi je sudjelovao vijećnik Enea Codacci.

Pitanja nije bilo te je predsjednik zatvorio raspravu i pozvao vijećnike da glasuju po prijedlogu akta.

**ZAKLJUČAK:**

Glasalo se o usvajanju Zaključka o o usvajanju Izvještaja o poslovanju Pučkog otvorenog učilišta - Università popolare aperta - “Vodnjan-Dignano” za 2024. godinu, te je isto s 11 glasova „ZA“ (jednoglasno) usvojeno.

**3. Donošenje Zaključka o usvajanju Izvješća o poslovanju trgovačkih društva za 2024. godinu**

**3.1. Contrada d.o.o.**

Predsjednik je pozvao Danielu Cetina, direktoricu trgovačkog društva Contrada d.o.o. Vodnjan da podnese obrazloženje po prijedlogu akta.

 Daniela Cetina, ravnateljica Contrade d.o.o. podnijela je uvodno obrazloženje financijskog izvješća za 2024. godinu i izvješće o radu za 2024. godinu trgovačkog društva Contrada d.o.o. Rekla je da je društvo u 2024. godini ostvarilo prihode u iznosu od 1.942.571,50 eura, dok su rashodi iznosili 1.942.442,84 eura. Ostvarena dobit društva iznosi 128,66 eura.

Predsjednik je otvorio raspravu po izvješću o poslovanju trgovačkog društva Contrada d.o.o. za 2024. godinu. U raspravi su sudjelovali vijećnik Klaudio Vitasović, vijećnik Roger Juršić i direktorica Cetina. Na postavljeno pitanje vijećnika Juršića direktorica je odgovorila odmah, dok je na postavljena pitanja vijećnika Vitasovića (prilog br. 3 zapisnika) direktorica rekla da će odgovor dostaviti pismeno s obzirom da je postavljeno više pitanja na koje ne može večeras dati odgovor.

Pitanja više nije bilo te je predsjednik zatvorio raspravu i pozvao vijećnike da glasuju po prijedlogu akta.

**ZAKLJUČAK:**

Glasalo se o usvajanju Izvještaja o poslovanju za 2024. godinu trgovačkog društva Contrada d.o.o. Vodnjan, te je isto s 10 glasova „ZA“, bez glasa „PROTIV“ i 1 „SUZDRŽANIM“ glasom usvojeno.

**3.2. Castelier d.o.o.**

Predsjednik je pozvao Ivanu Cetina, direktoricu trgovačkog društva Castelier d.o.o. Vodnjan da podnese obrazloženje po prijedlogu akta.

Ivana Cetina, ravnateljica Casteliera d.o.o. podnijela je uvodno obrazloženje izvješća o poslovanju za 2024. godinu trgovačkog društva Castelier d.o.o. Rekla je da je društvo u 2024. godini ostvarilo prihode u iznosu od 139.205,41 euro, dok su rashodi iznosili 163.641,54 eura. Društvo je poslovalo s gubitkom u iznosu od 24.436,37 eura.

Predsjednik je otvorio raspravu po izvješću o poslovanju trgovačkog društva Castelier d.o.o. za 2024. godinu. U raspravi su sudjelovali vijećnici Goran Kovačić, Klaudio Vitasović, Enea Codacci, direktorica Ivana Cetina i gradonačelnik Igor Orlić.

Pitanja više nije bilo te je predsjednik zatvorio raspravu i pozvao vijećnike da glasuju po prijedlogu akta.

**ZAKLJUČAK:**

Glasalo se o usvajanju Izvještaja o poslovanju za 2024. godinu trgovačkog društva Cstelier d.o.o. Vodnjan, te je isto s 9 glasova „ZA“, bez glasa „PROTIV“ i 2 „SUZDRŽANA“ glasa usvojeno.

*Predsjedavajući određuje pauzu u trajanju od 10 minut.*

*Gradsko vijeće nastavlja s radom u 20:00 sati.*

*Prije nego što je vijeće nastavilo s radom, predsjednik je konstatirao da je sjednicu napustio vijećnik Klaudio Vitasović te da je na vijeću sada prisutno 10 vijećnika..*

**4. Donošenje Zaključka o prihvaćanju izvješće o radu Savjeta mladih Grada Vodnjan – Dignano za 2024. godinu**

Predsjednik je pozvao Kristijana Opačaka, predsjednika Savjeta mladih da podnese obrazloženje po prijedlogu akta.

Kristian Opačak podnio je uvodno obrazloženje.

Nakon iznesenog obrazloženja predsjednik je otvorio raspravu. Pitanja nije bilo te je predsjednik zatvorio raspravu i pozvao vijećnike da glasuju po prijedlogu akta.

**ZAKLJUČAK:**

Glasalo se o donošenju Zaključka o prihvaćanju Izvještaja o radu Savjeta mladih Grada Vodnjan– Dignano za 2024. godinu, te je isto s 10 glasova „ZA“ (jednoglasno) usvojeno.

**5. Donošenje Odluke o ustrojstvu i djelokrugu upravnih tijela Grada Vodnjan-Dignano**

Predsjednik je pozvao Igora Orlića, gradonačelnika Grada Vodnjan-Dignano da podnese obrazloženje po prijedlogu akta.

Gradonačelnik je podnio uvodno obrazloženje.

Nakon iznesenog obrazloženja predsjednik je otvorio raspravu. U raspravi su sudjelovali vijećnici Daniele Manzin, Enea Codacci,i gradonačelnik.

 Pitanja više nije bilo te je predsjednik zatvorio raspravu i pozvao vijećnike da glasuju po prijedlogu akta.

**ZAKLJUČAK:**

Glasalo se o donošenju Odluke o ustrojstvu i djelokrugu upravnih tijela Grada Vodnjan-Dignano te je isto s 9 glasova „ZA“ , bez glasa „PROTIV“ i 1 „SUZDRŽANIM“ glasom usvojena.

1. **Donošenje Odluke o raspoređivanju sredstava za redovito financiranje političkih stranaka i članova izabranih s liste grupe birača zastupljenih u Gradskom vijeću Grada Vodnjan-Dignano za 2025. godinu**

Predsjednik je pozvao Svjetlanu Štokovac, voditeljicu Odsjeka za proračun i financije da podnese obrazloženje po prijedlogu akta.

Svjetlana Štokovac podnijela je uvodno obrazloženje.

Pitanja nije bilo te je predsjednik pozvao vijećnike da glasuju po prijedlogu akta.

**ZAKLJUČAK:**

Glasalo se o donošenju Odluke o raspoređivanju sredstava za redovito financiranje političkih stranaka i članova izabranih s liste grupe birača zastupljenih u Gradskom vijeću Grada Vodnjan-Dignano za 2025. godinu, te je isto s 10 glasova „ZA“ (jednoglasno) usvojeno.

**Zaključeno u 20:20**

 **Predsjednik Gradskog vijeća**

 **Cristian Biasiol**

**Zapisnik sastavila**: **Ovjerovitelji zapisnika:**

Vlatka Čadro Milošević Roger Juršić

 Klaudio Vitasović